DA Den Europæiske Unions Tidende CE 84/915

(2004/C 84 E/1012)

SKRIFTLIG FORESPØRGSEL E-0926/04

af Claude Turmes (Verts/ALE) til Kommissionen

(26. marts 2004)

Om: Sundhed og sikkerhed i EU-institutionernes bygninger

I det skriftlige svar på den skriftlige forespørgsel E-2641/99 (1) meddelte Neil Kinnock, at »EU-institutionerne ikke er omfattet af national sundheds- og sikkerhedslovgivning«, men at »institutionerne overholder fællesskabsretten på dette punkt.«

Vil Kommissionen oplyse, om den har truffet en formel beslutning om, hvorvidt Fællesskabsrettens regler for sundhed og sikkerhed skal gælde for ansatte og i bygninger?

Har Kommissionen gennemført den vurdering af risici for sikkerheden og sundheden under arbejdet, der er fastsat i artikel 9, stk. 1, litra a), i Rådets direktiv 89/391/EØF (2)? Hvad var de vigtigste resultater af denne vurdering af risicien?

Har Kommissionen formuleret den sammenhængende forebyggelsespolitik, der er fastsat i artikel 6, stk. 2, litra g), i Rådets direktiv 89/391/EØF? Hvad er det centrale i denne planlægning?

Er Kommissionen i besiddelse af den liste over arbejdsulykker, der for arbejdstageren har medført arbejdsudygtighed i mere end tre arbejdsdage, der er fastsat i artikel 9, stk. 1, litra c), i Rådets direktiv 89/391/EØF?

Hvordan er arbejdsulykkesstatistikken for de seneste tre år? Kan Kommissionen endvidere præsentere særskilte statistiske oplysninger for Luxembourg og Bruxelles?

Svar afgivet på Kommissionens vegne af Neil Kinnock

(30. april 2004)

Som det fremgår af Kommissionens svar på den skriftlige forespørgsel E-2641/99 fra Elizabeth Lynne, overholder EU-institutionerne som arbejdsgivere de sikkerheds- og sundhedskrav, der er fastsat i direktiv 89/391/EØF (3) og forskellige senere direktiver.

Som et resultat af Kommissionens administrative reform fastsættes følgende i artikel 1 f, stk. 2, i den nye personalevedtægt, som træder i kraft den 1. maj 2004: »Tjenestemænd i aktiv tjeneste har krav på arbejdsvilkår, der opfylder passende sundheds- og sikkerhedsstandarder, der mindst svarer til de mindstekrav, der gælder i forbindelse med foranstaltninger, der vedtages på disse områder i henhold til traktaten.«

I overensstemmelse hermed og som en følge af denne utvetydige forpligtelse er Kommissionen i færd med at udarbejde nye interne sundheds- og sikkerhedsbestemmelser, som skal sikre, at beskyttelsen mod arbejdsulykker bliver det grundlæggende element i den overordnede politik, herunder en klar vægtning af forebyggelsen af risici.

Herefter vil der blive udarbejdet en handlingsplan med henblik på gennemførelse af denne politik, som er baseret på evaluering og risikovurdering af arbejdspladsen. I 2 002 blev der gennemført et pilotforsøg, og analyser af resultaterne herfra viser, at der skal fokuseres på ergonomi.

Kommissionen registrerer alle arbejdsulykker, som bevirker, at en ansat er uarbejdsdygtig i over tre dage, men også fravær i færre dage registreres. I perioden 2001-2003 blev der registreret henholdsvis 93, 142 og 144 arbejdsulykker i Kommissionen i Bruxelles og 22, 29 og 34 i Luxembourg.

(1) EUT C 330 E af 21.11.2000, s. 32.

(2) EUT L 183 af 29.6.1989, s. 1.

(3) Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet.